คนกรุงเฮมาร์คเพิ่มเส้นทางรถไฟฟ้า20ปีเห็นผล
มาร์คลุยเนรมิตรถไฟฟ้า ขยายเส้นทางเพิ่มเติมสายสีชมพูมีนบุรีถึงปากเกร็ด&nbsp;สีส้มจากมีนบุรีถึงฝั่งธน&nbsp;เห็นผล 20 ปีข้างหน้า
8 ก.พ. 2553

มาร์คลุยเนรมิตรถไฟฟ้า ขยายเส้นทางเพิ่มเติมสายสีชมพูมีนบุรีถึงปากเกร็ด สีส้มจากมีนบุรีถึงฝั่งธน เห็นผล 20 ปีข้างหน้า
นายอภิสิทธิ์ เวชชาชีวะ นายกรัฐมนตรี แถลงภายหลังการประชุมคณะกรรมการจัดระบบการจราจรทางบกว่า ได้อนุมัติแผนแม่บทจัดระบบการจราจรทางบกทั้งหมด โดยเฉพาะสายสีชมพูกับสายสีส้มจะเป็นตัวที่เพิ่มเติมเข้ามา และสายสีส้มจะเป็นตัวที่เพิ่มเติมเข้ามาจากมีนบุรี เข้ามาทางตะวันออก บางกะปิ และจะเป็นตัวที่ข้ามไปฝั่งธน ซึ่งจะมาแทนสายสีเขียวเดิม จะต่อจากสนามกีฬาไปพรานนก โดยข้ามสายสีส้มแทนเชื่อมกับทางบีทีเอสเดิมที่พญาไท ส่วนสายสีชมพูจะไปจากมีนบุรีไปทางปากเกร็ด ศูนย์ราชการ ตรงนี้ถือเป็น 2 เส้นทางที่เพิ่มเข้ามาใหม่ ทั้งนี้ที่ประชุมเห็นว่าควรจะเพิ่มแอร์พอร์ตลิงค์ไปถึงดอนเมืองด้วย เพื่อรองรับกรณีที่มีการใช้ดอนเมืองเป็นอีกสนามบินหนึ่ง นอกจากนี้ที่ประชุมยังมีมติให้ไปนำเสนอครม.ใน 2 เส้น ทางที่มีปัญหาคือ เส้นทางที่เข้ามาอยู่บริเวณในเมือง และทางแผนแม่บทเห็นว่า บางเส้นทางโดยเฉพาะทางรถไฟน่าจะลงไประดับต่ำกว่าดินนิดหน่อย โดยไม่ให้มีทางตัดกับรถยนต์ โดยเปิดข้างบน แต่ขณะนี้มีการตีความทำนองว่า ไม่สอดคล้องกับมติครม.เดิม ว่าต้องลงใต้ดิน 
นายกฯ กล่าวต่อว่า ส่วนกรณีที่จะมีการสร้างสะพานข้ามแม่น้ำ ซึ่งทางสิ่งแวดล้อมเห็นว่าอยากให้เป็นอุโมงค์ เพราะจะได้เป็นใต้ดิน เพื่อลดปัญหาเรื่องต้นทุน ส่วนสายที่ไปสะพานใหม่ และต่อไปคูคต จะย้ายศูนย์ซ่อมเดิมจากดอนเมืองออกไป โดยให้มีการตั้งคณะอนุกรรมการเฉพาะกิจขึ้นมา ซึ่งนายสุเทพ เทือกสุบรรณ รองนายกรัฐมนตรี จะเป็นประธานดูปัญหาของเส้นทางสีเขียว สีส้ม ในแง่ระบบการบริหาร การจัดการ เพราะมติครม.เดิมให้รฟม.ดำเนินการเฉพาะงานด้านโยธา ฉะนั้นเมื่อสร้างเสร็จจะมีปัญหาว่าจะบริหารจัดการโดยใคร อย่างไร ซึ่งเส้นทางที่ไปคูคตกับสมุทรปราการจะมีองค์กรท้องถิ่นต่างจังหวัดเข้ามา ด้วย ซึ่งเวลาคณะอนุกรรมการฯไป 1 เดือนเพื่อดูเรื่องนี้เป็นการเฉพาะ
ผู้สื่อข่าวถามว่า เส้นทางที่เพิ่มเติมจะต้องอนุมัติงบประมาณเพิ่มเติมอย่างไรบ้าง นายอภิสิทธิ์ กล่าวว่า จะให้ทาง รฟม.สามารถโอนเงินของเขาเองไปทำการศึกษาได้ ซึ่งงบการศึกษาตรงนี้ประมาณ 400 ล้านบาท สำหรับ 2 เส้นทาง แต่เส้นทางสายสีส้มกำลังให้ดูว่าจะเป็นเรื่องกทม.หรือรฟม. จริงๆ แล้วแผนครั้งนี้จะครอบคลุมยาวไปถึง 20 ปีข้างหน้า 12 เส้นทางทั้งหมด รวม 400 กว่ากิโลเมตร เงินที่ใช้ทั้งหมดประมาณ 8 แสนล้านบาท เมื่อถามว่า ตามแผนแม่บทนี้จะช่วยแก้ปัญหาเรื่องระบบการจราจรได้มากน้อยแค่ไหน นายกฯ กล่าวว่า ขณะนี้ที่กำลังดำเนินการอยู่จะมีหลายเส้นทางที่เสร็จในปี 57 และปี 59 จะช่วยบรรเทาได้ในระดับหนึ่ง เพราะเราจะให้ดูเฉพาะตัวนี้ตัวเดียวคงไม่ได้ จะต้องคำนึงถึงการเติมโตของเมือง และความเปลี่ยนแปลงอีกหลายๆ ด้าน